Х1етта Шемалан наиб х1оьттина волчу Ахмадана т1евеара Гизлара г1опехь г1уллакх деш волу г1умкех волу цхьа эпсар. Цо Бойсакъар г1ала валон х1оттийна йолу план, эскаран дакъойн ц1ераш, оьшуш мел дерг а деанера. Шолг1ачу дийнахь имама Ведана кхайкхина бара Теркаца, Соьлжан линехь а болу наибаш. Цаьрца кхеташо йиначул т1аьхьа, Эвтархойн Ахьмад т1аьхьа а сацийна цо деанчуьнга ладуьйг1ира имама. Делкъа ламаз дина, цхьане кхачанах кхетта, шена новкъа вала пурба дийхира Ахьмада. Шемална ч1ог1а б1ег1ийла хеттера Эвтархойн Ахьмадан план. Операци д1аяхьа к1езин ницкъаш боьхура цо. Некъаш дика девзара. Цхьа а даа-мала ца доьхура. Д1акъалоцуш 50 т1емало хир ву, дийнахь массеран марха хир ду. Ерриг отряд 10 декъе йоькъур ю, доцца аьлча, цхьана тобанехь пхи стаг а волуш. Кхин сиха и операци кхочушъян цхьангге а кечам балур а бацара.